b'\n_START_ARTICLE_\nBra\xc4\x87a Blues\n_START_SECTION_\nFilmska ekipa\n_START_PARAGRAPH_\nFilm je re\xc5\xbeirao John Landis, a glavne uloge tuma\xc4\x8de John Belushi kao Jake Blues, Dan Aykroyd kao Elwood Blues, James Brown kao sve\xc4\x87enik Cleopus James, John Candy kao Burton Mercer i dr.\n_START_SECTION_\nRadnja\n_START_PARAGRAPH_\nChicago. Jake Blues je pu\xc5\xa1ten iz zatvora, a njegov brat Elwood ga pokupi u svojem novom, policijskom autu. Kada posjete svoj stari dom, siroti\xc5\xa1te u kojem su ih odgojile \xc4\x8dasne sestre, saznaju da je crkva toj ustanovi ukinula financijsku potporu i da \xc4\x87e ubrzo biti zatvorena ako u roku od 11 dana ne plati 5.000 dolara. Bra\xc4\x87a \xc5\xbeele pomo\xc4\x87i, a kada Jakea u crkvi obasja \xc4\x8dudno svjetlo on shvati da su dobili \xe2\x80\x9eBo\xc5\xbeju misiju\xe2\x80\x9c. Odlu\xc4\x8de sastaviti svoj stari blues sastav kako bi na koncertu skupili potreban novac. Na svojem putu privuku puno neprijatelja; Jakeovu biv\xc5\xa1u ljubavnicu, neonaciste, policiju jer su demolirali shopping centar i jedan country sastav jer su nastupili umjesto njih u nekom seoskom klubu. Ipak, bra\xc4\x87a odr\xc5\xbee koncert i nabave novac za siroti\xc5\xa1te, ali ih policija uhi\xc4\x87uje i odvodi u zatvor.\n_START_SECTION_\nKritike\n_START_PARAGRAPH_\nNa premijeri je film polarizirao kriti\xc4\x8dare, no danas ga ve\xc4\x87ina hvali. Zadovoljni Frederic Brussat je hvalio film: "Bra\xc4\x87a Blues su puna \xc5\xbeivahne glazbe, fantasti\xc4\x8dnim jurnjavama automobilima i neprestane slapstick komedije". Scott Weinberg je napisao: "Dugo vremena su "Bra\xc4\x87a Blues" bila na najvi\xc5\xa1em mjestu moje liste najdra\xc5\xbeih komedija... Prvi (i jo\xc5\xa1 uvijek najbolji) film koji je inspiriran likovima iz "Saturday Night Live", "Bra\xc4\x87a Blues" pravi su u\xc5\xbeitak za gledanje. Film je naivan i inteligentan; kaoti\xc4\x8dan i discipliniran; pun briljantnih glazbenih sekvenca i nevjerojatnih potjera automobilima. Jednostavno, to je jedan od najzabavnijih filmova koje sam ikada vidio. A vidio sam ga 25 puta... sve u filmu "Bra\xc4\x87a Blues" ve\xc4\x87e je od \xc5\xbeivota. Glavni likovi, koji su u "Bo\xc5\xbejoj misiji", su naizgled nezaustavljivi". Dan Lybarger je ustvrdio: "Pri\xc4\x8da je mr\xc5\xa1ava, no prevladava neprestan mentalitet preuveli\xc4\x8danosti" a Roger Ebert ovako komentira: "Film je ko\xc5\xa1tao milijune dolara i prijetio je izma\xc4\x87i kontroli. No redatelj John Landis ga je nekako uspje\xc5\xa1no spojio u cjelinu, uz veliku pomo\xc4\x87 sna\xc5\xbeno definiranih osobnosti junaka iz naslova".'